ΣΥΣΤΑΣΗ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ

αριθ. 154/1999/COL

της 2ας Ιουλίου 1999

σχετικά με συντονισμένο πρόγραμμα για τον επίσημο έλεγχο των τροφίμων για το 1999

Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,

Έχοντας υπόψη:

τη συμφωνία για τον ΕΟΧ, και ιδίως το άρθρο 109 και το πρωτόκολλο 1,

τη συμφωνία περί εποπτείας και δικαστηρίου, και ιδίως το άρθρο 5 παράγραφος 2 στοιχείο β) και το πρωτόκολλο 1,

την πράξη που αναφέρεται στο σημείο 50 του κεφαλαίου ΧΙΙ του παραρτήματος ΙΙ της συμφωνίας για τον ΕΟΧ σχετικά με τον επίσημο έλεγχο των τροφίμων (οδηγία 89/397/ΕΟΚ του Συμβουλίου), και ιδίως το άρθρο 14 παράγραφος 3,

Ύστερα από διαβουλεύσεις με την επιτροπή τροφίμων της ΕΖΕΣ, η οποία επικουρεί την Εποπτεύουσα Αρχή της ΕΖΕΣ,

Εκτιμώντας:

ότι για την εύρυθμη λειτουργία του ΕΟΧ είναι απαραίτητο να προβλεφθούν συντονισμένα προγράμματα επιθεώρησης των τροφίμων στο επίπεδο του ΕΟΧ·

ότι αυτά τα προγράμματα πρέπει να εστιάζονται στην τήρηση της ισχύουσας -βάσει της συμφωνίας για τον ΕΟΧ- νομοθεσίας για τα τρόφιμα, στην προστασία της δημόσιας υγείας, στην προάσπιση των συμφερόντων των καταναλωτών και των χρηστών συναλλακτικών ηθών·

ότι η ταυτόχρονη εφαρμογή εθνικών και συντονισμένων προγραμμάτων επιτρέπει τη συγκέντρωση πληροφοριών και την απόκτηση πείρας για να χρησιμεύσουν ως βάση των μελλοντικών δραστηριοτήτων ελέγχου·

ότι το Λιχτενστάιν πρέπει να συμμορφωθεί με τις διατάξεις των πράξεων που αναφέρονται στο κεφάλαιο ΧΙΙ του παραρτήματος ΙΙ της συμφωνίας για τον ΕΟΧ μέχρι την 1η Ιανουαρίου 2000· ότι το Λιχτενστάιν έπρεπε να καταβάλει κάθε δυνατή προσπάθεια για να συμμορφωθεί με τις διατάξεις των πράξεων που αναφέρονται στο εν λόγω κεφάλαιο μέχρι την 1η Ιανουαρίου 1997· ότι επομένως το Λιχτενστάιν περιλαμβάνεται στη σύσταση αυτή για το 1999·

ότι η Ευρωπαϊκή Επιτροπή στη σύστασή της της 22ας Δεκεμβρίου 1998 σχετικά με συντονισμένο πρόγραμμα για τον επίσημο έλεγχο των τροφίμων για το 1999, συνέστησε στα κράτη μέλη της Ευρωπαϊκής Ένωσης την εφαρμογή αντίστοιχου προγράμματος,

ΣΥΝΙΣΤΑ:

Κατά τη διάρκεια του 1999, η Ισλανδία, το Λιχτενστάιν και η Νορβηγία να συγκεντρώνουν δείγματα ή/και να πραγματοποιούν ελέγχους με εργαστηριακές αναλύσεις, για την ανίχνευση:

α) ωχρατοξινών Α στον καφέ·

β) πρόσθετων ουσιών στα τρόφιμα.

1. Παρ' όλο που δεν καθορίζεται η έκταση της δειγματοληψίας, η Ισλανδία, το Λιχτενστάιν και η Νορβηγία πρέπει να εξασφαλίζουν ότι ο αριθμός των λαμβανόμενων δειγμάτων επαρκεί για τη διαμόρφωση εικόνας της κατάστασης που επικρατεί σε κάθε κράτος σχετικά με το εκάστοτε αντικείμενο ελέγχου. Όσον αφορά τις μεθόδους ανάλυσης, θα διαβιβαστούν υποδείξεις.

2. Η Ισλανδία, το Λιχτενστάιν και η Νορβηγία πρέπει να υποβάλουν τα ζητούμενα στοιχεία χρησιμοποιώντας τη διάταξη των δελτίων καταγραφής που παρατίθενται στο παράρτημα, ώστε να διευκολύνουν τη συγκρισιμότητα των αποτελεσμάτων.

3. Ωχρατοξίνη στον καφέ

Σκοπός αυτού του στοιχείου του προγράμματος είναι να μελετηθούν οι ενέργειες επιβολής του νόμου εκ μέρους της Ισλανδίας, του Λιχτενστάιν και της Νορβηγίας σε περίπτωση που ανιχνεύονται μη αποδεκτές τιμές τοξικής ουσίας για την οποία δεν υπάρχει συγκεκριμένο ανώτατο όριο. Ωστόσο, σύμφωνα με την νομοθεσία του ΕΟΧ και την εθνική νομοθεσία τα τρόφιμα που προορίζονται για κατανάλωση από τον άνθρωπο πρέπει να είναι ασφαλή. Συγκεκριμένα το άρθρο 2 της πράξης που αναφέρεται στο σημείο 54στ του κεφαλαίου ΧΙΙ του παραρτήματος ΙΙ της συμφωνίας για τον ΕΟΧ, το οποίο καθορίζει τις κοινοτικές διαδικασίες για τις ξένες προσμίξεις στα τρόφιμα [κανονισμός (ΕΟΚ) αριθ. 315/93 του Συμβουλίου], απαγορεύει τη διάθεση στην αγορά τροφίμων που περιέχουν ξένες προσμίξεις σε ποσότητα μη αποδεκτή από πλευράς δημόσιας υγείας και ιδίως από τοξικολογικής πλευράς.

Η ωχρατοξίνη Α θεωρείται ουσία με πιθανή νεφροτοξική δράση, καρκινογόνος και με γονιδοτοξικές ιδιότητες. Δεν έχει οριστεί, ούτε στην συμφωνία για τον ΕΟΧ ούτε σε εθνικό επίπεδο από τα περισσότερα κράτη μέλη, συγκεκριμένο ανώτατο όριο για την ωχρατοξίνη Α στον καφέ.

Τα διαθέσιμα επιστημονικά στοιχεία δεν καταδεικνύουν με σαφήνεια τα αποτελέσματα διαφορετικών διαδικασιών, όπως της φρύξης, για τη μείωση της περιεκτικότητας σε ωχρατοξίνη. Επιπλέον, ο μη καβουρντισμένος καφές πωλείται σε περιορισμένη έκταση άμεσα στον καταναλωτή. Επομένως, πρέπει να ελεγχθούν όλα τα είδη καφέ (καβουρντισμένος ή μη, σε κόκκους, στιγμιαίος, κ.λπ.) για τυχόν μόλυνση από ωχρατοξίνη Α.

Η δειγματοληψία πρέπει να εκτελείται σύμφωνα με τις διατάξεις για τον επίσημο έλεγχο των αφλατοξίνων στα αράπικα φυστίκια και στα παράγωγα προϊόντα που προβλέπεται στην οδηγία 98/53/ΕΚ της Επιτροπής(1).

4. Πρόσθετα τροφίμων

Διάφορες οδηγίες ρυθμίζουν τη χρήση πρόσθετων στα τρόφιμα [οδηγία 94/35/ΕΚ(2), όπως τροποποιήθηκε από την οδηγία 96/83/ΕΚ(3), σχετικά με τη χρησιμοποίηση γλυκαντικών, οδηγία 94/36/ΕΚ(4), σχετικά με τις χρωστικές και οδηγία 95/2/ΕΚ(5), όπως τροποποιήθηκε από την οδηγία 96/85/ΕΚ(6), για τα πρόσθετα τροφίμων πλην των χρωστικών και των γλυκαντικών].

Στόχος του στοιχείου αυτού του προγράμματος είναι να αξιολογηθεί η συμμόρφωση της εθνικής νομοθεσίας της Ισλανδίας, του Λιχτενστάιν και της Νορβηγίας προς τις προαναφερθείσες οδηγίες καθώς και να μελετηθούν τα μέτρα επιβολής του νόμου που έλαβαν τα κράτη αυτά σε περίπτωση μη συμμόρφωσης προς τη νομοθεσία.

Ο έλεγχος πρέπει να περιλαμβάνει επιθεωρήσεις των εγκαταστάσεων επεξεργασίας τροφίμων (έλεγχος της συνταγής) και αναλύσεις δειγμάτων που λαμβάνονται από την αγορά ή από εγκαταστάσεις επεξεργασίας τροφίμων.

Τα αποτελέσματα των επιθεωρήσεων και των αναλύσεων πρέπει να καταγράφονται στα δελτία που περιλαμβάνονται στο παράρτημα. Αυτά τα δελτία καταγραφής έχουν τη μορφή των εντύπων για την αποστολή στατιστικών στοιχείων για τα ετήσια προγράμματα επιθεώρησης της Ισλανδίας, του Λιχτενστάιν και της Νορβηγίας.

Η έρευνα πρέπει, για πρακτικούς λόγους, να εστιάζεται σε περιορισμένο αριθμό πρόσθετων ουσιών. Όσον αφορά τα κριτήρια επιλογής, η Ισλανδία, το Λιχτενστάιν και η Νορβηγία πρέπει να επιλέγουν τα πρόσθετα για τα οποία οι εκτιμήσεις για την έκθεση στις ουσίες, τις οποίες πραγματοποιούν τα κράτη αυτά στο πλαίσιο της επιστημονικής συνεργασίας, υποδηλώνουν ότι υπάρχουν κίνδυνοι υπέρβασης της αποδεκτής ημερήσιας πρόσληψης.

Οι παρόντες κατάλογοι πρέπει να χρησιμοποιούνται ως οδηγοί για την επιλογή των προτεραιοτήτων της παρούσας μελέτης. Ωστόσο, άλλα πρόσθετα μπορεί να έχουν ιδιαίτερη σημασία για την Ισλανδία, το Λιχτενστάιν και τη Νορβηγία και μπορούν να προστεθούν στην έκθεση.

Οι κατηγορίες προϊόντων που περιλαμβάνονται στο παράρτημα πρέπει να αποτελέσουν κριτήριο για την επιλογή των κατηγοριών των προϊόντων στις οποίες θα διερευνηθεί η ύπαρξη προσθέτων, καθόσον αποτελούν τους κύριους παράγοντες της πρόσληψης της εξεταζόμενων προσθέτων. Ωστόσο, δεν αποκλείονται άλλα προϊόντα.

Βρυξέλλες, 2 Ιουλίου 1999.

Για την Εποπτεύουσα Αρχή της ΕΖΕΣ

Hannes HAFSTEIN

Μέλος της Αρχής

(1) ΕΕ L 201 της 17.7.1998, σ. 93.

(2) EE L 237 της 10.9.1994, σ. 3.

(3) ΕΕ L 48 της 19.2.1997, σ. 16.

(4) EE L 237 της 10.9.1994, σ. 13.

(5) ΕΕ L 61 της 18.3.1995, σ. 1.

(6) ΕΕ L 86 της 28.3.1997, σ. 4.

ΠΑΡΑΡΤΗΜΑ

>PIC FILE= "L_2000068EL.007002.EPS">

>PIC FILE= "L_2000068EL.007101.EPS">

>PIC FILE= "L_2000068EL.007201.EPS">

>PIC FILE= "L_2000068EL.007301.EPS">

>PIC FILE= "L_2000068EL.007401.EPS">

>PIC FILE= "L_2000068EL.007501.EPS">

>PIC FILE= "L_2000068EL.007601.EPS">

>PIC FILE= "L_2000068EL.007701.EPS">

>PIC FILE= "L_2000068EL.007801.EPS">

>PIC FILE= "L_2000068EL.007901.EPS">